
	Παρουσίαση του βιβλίου

Η φιλοσοφημένη γυναίκα
του Μιχαήλ Κ. Μαντζανά

στο Σπίτι της Κύπρου

Την Παρασκευή 8 Μαρτίου 2019, με μεγάλη επιτυχία, παρουσία του Πρέσβη της Κυπριακής Δημοκρατίας κ. Κυριάκου Κενεβέζου και πολλών ανθρώπων από τους χώρους της Ακαδημαϊκής κοινότητας, των Γραμμάτων και των Τεχνών, παρουσιάστηκε το βιβλίο του Μιχαήλ Κ. Μαντζανά, «Η φιλοσοφημένη γυναίκα» που κυκλοφορεί από τις Εκδόσεις Τέχνης Οίστρος. 

«Ένα βιβλίο απογύμνωση της γυναικείας σκέψης. Φιλοσοφικές και ψυχολογικές πτυχές της γυναικείας φύσης. Μια ενδιαφέρουσα συνεδρία αυτοανακάλυψης απουσία του ειδικού. Ένα μονοπάτι που ο περιπατητής του θα ταξιδέψει σε επιστημονικά τοπία και ίσως να οδηγηθεί στον προορισμό της αυτοδιαχείρισης και της αυτογνωσίας. Ένα βιβλίο υπόκλιση στη γυναικεία περιπλοκότητα. Ένα βιβλίο που είναι χωρίς μοντάζ, σαν τα μάτια της γυναικείας ψυχής».

«Ο Μιχαήλ Μαντζανάς με το βιβλίο του, σκιαγραφεί τη φιλοσοφημένη γυναίκα φιλοδοξώντας, όχι να δώσει λύσεις ή απαντήσεις, αλλά εγείροντας προβληματισμούς για την πολύπλευρη εικόνα της και το μυστήριο της γυναικείας φωνής» είπε η Μορφωτική Σύμβουλος κ. Νάντια Στυλιανού  καλωσορίζοντας τους παρευρισκόμενους.

Για το βιβλίο μίλησαν η Πρύτανις Παντείου Πανεπιστημίου Κοινωνικών και Πολιτικών Επιστημών, Καθηγήτρια Συνταγματικού Δικαίου Τμήματος Δημόσιας Διοίκησης Σχολής Επιστημών Οικονομίας και Δημόσιας Διοίκησης, κ. Ισμήνη Α. Κριάρη και η Αναπληρώτρια Καθηγήτρια Συγκριτικής Θρησκευτικής Λογοτεχνίας Τμήματος Κοινωνικής Θεολογίας και Θρησκειολογίας Θεολογικής Σχολής Εθνικού και Καποδιστριακού Πανεπιστημίου Αθηνών, κ. Κίρκη Κεφαλέα.

Ακολούθησε σύντομη παρέμβαση από τον εκπρόσωπο του Μακαριωτάτου Αρχιεπισκόπου Αθηνών και πάσης Ελλάδος, τον Θεοφιλέστατο Επίσκοπο Θεσπιών κ. Συμεών, Πρωτοσύγκελο της Ιεράς Αρχιεπισκοπής Αθηνών και τον Πρέσβη της Κυπριακής Δημοκρατίας κ. Κυριάκο Κενεβέζο.

Η εκδήλωση ολοκληρώθηκε με την αντιφώνηση του συγγραφέα ο οποίος ευχαρίστησε όλους όσοι παρευρέθηκαν και ιδιαίτερα τις ομιλήτριες για τις οποίες επισήμανε ότι «με την πνευματική επιστημονική τους αύρα, με τα ψυχικά τους λόγια και με την ανεπιτήδευτη εκφορά του λόγου τους, αντικατοπτρίζουν όλες τις φιλοσοφημένες γυναίκες και έδωσαν αξία στην προσπάθειά μου».

------------------------------------------------------------------
Ο Μιχαήλ Κ. Μαντζανάς είναι Αναπληρωτής Καθηγητής Πανεπιστημίου στην Ανωτάτη Εκκλησιαστική Ακαδημία Αθηνών με ειδικότητα: Αρχαία Ελληνική και Βυζαντινή Φιλοσοφία. Είναι Επιστημονικός Συνεργάτης - Διδάσκων στη Φιλοσοφική Σχολή του Εθνικού και Καποδιστριακού Πανεπιστημίου Αθηνών σε Μεταπτυχιακά Προγράμματα Σπουδών και στα τμήματα της Βιολογίας του ΕΚΠΑ και της Κοινωνιολογίας του Παντείου Πανεπιστημίου. Είναι Ειδικός Επιστήμων του Τεχνολογικού Πανεπιστημίου Κύπρου. Είναι Δικηγόρος και Manager. Διετέλεσε και διατελεί Σύμβουλος Επικοινωνίας (Ethics Media Consultant) Τηλεοπτικών Καναλιών και Μουσικών Σταθμών (MTV, Nickelodeon, Arrena, Music 89,2). Επί σειρά ετών παραδίδει Σεμινάρια Φιλοσοφικής Συμβουλευτικής, Φιλοσοφικής Ψυχολογίας, Ηγεσίας, Τακτικών ορθολογικής Διοίκησης Προσωπικού, Αρχών Πολιτικής Κοινωνιολογίας, Διαχείρισης Σχέσεων και Κρίσεων καθώς και οριακών καταστάσεων σε Ανώτατες Ακαδημίες και σε προσωπικό επίπεδο. Είναι Διδάκτορας Φιλοσοφίας της Φιλοσοφικής Σχολής του ΕΚΠΑ, Διδάκτορας Κοινωνιολογίας του Παντείου Πανεπιστημίου, πτυχιούχος της Θεολογικής και της Φιλοσοφικής Σχολής του ΕΚΠΑ και της Νομικής Σχολής του Δημοκρίτειου Πανεπιστημίου Θράκης. Έχει συμμετάσχει σε πολλά παγκόσμια επιστημονικά συνέδρια στο εξωτερικό και στο εσωτερικό και αποτελεί μέλος πολλών επιστημονικών εταιρειών.

